Kunsgrasperk lyk pragtig | Netwerk24
Kunsgrasperk lyk pragtig
Ek geniet nogal hierdie debat oor die groen kunsgrasperk voor die stadsaal en is bly dat sommige inwoners nog nie die plastiektydperk betree het nie, al het dit lank reeds 'n aanvang geneem.
Ek wil dit ook nie regtig aanvaar nie, maar besef darem dat "plastiek" wel 'n positiewe rol kan speel, indien dit prakties en esteties is.
Wat is egter die grootste sonde, om jou omgewing onaantreklik te laat lyk, soos die Braak tans, of om 'n pragtige groenigheid neer te lê wat deur die meeste verbygangers waardeer kan word.
Die Braak is tans die onaantreklikste wat baie van die ouer garde dit nog ooit gesien het, en die gras, of gebrek daaraan, is die grootste bydraer. Dit word my belowe dat daar geen vals gras neergesit sal word nie.
Maar ek verstaan die stadsaal­probleme. Ons is so geneig om die "blerrie munisipaliteit" te verkwalik vir baie dinge en soms is dit nodig. Maar soms is dit ook nodig om te kyk na wat inwoners aanvang om die probleme van die amptenary te verstaan.
Die skade wat studente laatnag aanvang aan die grasoppervlakte as hulle van die klubs afkom, is 'n wesenlike probleem asook die skade wat met matriekafskeidgeleenthede plaasvind.
En dan moet die owerheid 'n voorbeeld stel om minder water te gebruik wat 'n gewisse uitwerking op die grasoppervlakte het.
Terloops, waarom die bohaai oor die vreemde en onnatuurlike "plastiek" as ons doodtevrede is met kikuyugras wat in die jare vyftig uit Kenia hier aangekom het en om stuitig te wees, met akkerbome wat in die laat 1600's hul opwagting gemaak het.